**Particularităţile de construcţie a unui personaj dintr-un text aparţinând lui Mihail Sadoveanu**

**Vitoria Lipan**

Personajul, numit și „actant” sau „actor”, este instanța în jurul căreia se creează ficțiunea epică. Particularitățile sale de construcție depind de specie, de tema abordată și de viziunea estetică a autorului. Personajul de roman este complex, fiind înzestrat cu bogate trăsături psiho-morale și participând la situaţii şi conflicte numeroase.

Un exemplu consacrat este Vitoria Lipan, eroina romanului *Baltagul* de Mihail Sadoveanu. Publicat în 1930, *Baltagul* face parte din seria capodoperelor sadoveniene și este ocreație emblematică pentru proza tradiționalistă interbelică. Scriitorul surprinde în această **monografie artistică** mediul arhaic al păstorilor de oi, cu tradițiile, mentalitățile și comportamentele umane caracteristice.

Vitoria Lipan este un **personaj principal, complex (rotund)** şi **dinamic**, urmărit dintr-o perspectivă narativă obiectivă (heterodiegetică auctorială). Ea se definește ca **individualitate, ca tip** uman reprezentativpentru mediul pastoral şica **întruchipare a unor arhetipuri mitice.**

**Statutul ei social** o individualizează. Trăiește în Măgura, sat izolat și arhaic din ținutul Tarcăului, unde s-a strămutat prin căsătoria cu oierul Nechifor Lipan. Fără rude în sat, munteanca face din familie centrul existenţei sale. A născut şapte copii, dintre care au supravieţuit doi – Minodora şi Gheorghiţă – acum adolescenți, pe care i-a educat în spiritul tradiției. Deşi nu mai e tocmai tânără, Vitoria îşi păstrează frumuseţea trăsăturilor de altădată, surprinse într-un **portret fizic sumar**, încă de la începutul romanului: *ochii ei căprii, în care parcă se răsfrângea lumina castanie a părului*. Pentru Nechifor, care *era dragostea ei de douăzeci şi mai bine de ani*, Vitoria păstrează o iubire nealterată de timp, profundă și pasională: *abia acum înţelegea că dragostea ei se păstrase ca-n tinereţe*.

În contextul dramei pe care o trăieşte odată cu dispariţia soțului, Vitoria devine **stăpâna gospodăriei**, dovedindu-și priceperea prin hotărârile practice pe care trebuie să le ia. Înainte de plecarea la drum, neguţează produsele pe care le vinde domnului David, pune la adăpost, în casa preotului, bunurile de preț rămase, o duce pe Minodora la mânăstirea Văratic, încredinţând-o măicuţei Melania, porunceşte meşterului fierar un baltag pentru Gheorghiţă, face pomeni şi plăteşte slujbe la biserică şi se adresează, chiar dacă ezitant, autorităţilor.

**Din punct de vedere psihologic și moral**, Vitoria însumează trăsăturile femeii puternice din societatea tradițională, de o mare complexitate caracterială. Sensibilă și dârză, modestă și autoritară, discretă și iscoditoare în același timp, eroina are o interioritate dinamică, dezvăluită în episoadele călătoriei sale. Ea demonstrează o bună capacitate de disimulare, discreţie în suferinţă şi, adesea, evlavie ori sfială, aşa cum cere societatea tradiţională din partea unei femei. Iscusită la vorbă, îşi cumpăneşte cu grijă cuvintele. Asumarea drumului o califică drept *o femeie în țara bărbaților*, după cum subliniază Nicolae Manolescu, deoarece trebuie să înfrunte o lume aflată exclusiv sub autoritate masculină. Vitoria răzbește prin tăria de caracter susținută permanent de trei motivații: iubirea pentru Nechifor, spiritul justițiar și datoria creștinească impusă de cultul morților.

**Trăsătura dominantă** a eroinei este **calitatea de tip uman** reprezentativ pentru mediul pastoral arhaic. În acest sens, Perpessicius afirma că „Baltagul” este *romanul unui suflet de munteancă*, iar G. Călinescu o considera *un exponent al speţei* (al neamului său de păstori). Prin Vitoria se exprimă cutumele care trebuie perpetuate, respectul pentru străbuni, credința în predestinare, eresurile, solidaritatea cu natura etc. Numai păstrând aceste valori, lumea veche îşi apără esenţa, iar neamul păstorilor, înzestrat de însuşi Dumnezeu cu numeroase virtuţi, poate supravieţui. De aceea, munteancasancţionează cu severitate orice abatere de la datină. Este edificatoare **scena** în care Vitoria își ceartă fiica pentru că încalcă obiceiurile străvechi. Când Minodora devine prea interesată de îmbrăcămintea cea nouă, *nemţească*, de *valţ* şi *coc*, şi când primeşte scrisori „necuviincioase” de la admiratorul Ghiţă C. Topor, mama o întoarce poruncitor la tradiţie: *Nici eu, nici bunică-ta, nici bunică-mea n-am ştiut de acestea şi-n legea noastră trebuie să trăieşti şi tu*.

Formele noii realităţi, atinse de modernizare, sunt înregistrate cu suspiciune şi chiar cu ostilitate de către Vitoria. Schimbarea calendarului e respinsă fiindcă tulbură datina, trenul i se pare *ceva nedesluşit,* iar telefonul o născocire *diavolească*, încât cel care *vorbeşte pe sârmă* săvârşeşte un mare *păcat*. Structurile administrative ale statului sunt acceptate doar formal, nevasta lui Lipan acţionând în numele moralei străvechi și aplicând „Legea Talionului” din *Vechiul Testament*: *Ochi pentru ochi şi dinte pentru dinte*. Spirit justiţiar,Vitoria îndeplineşte astfel un mandat etic prin care se reface rânduiala colectivă alterată de uciderea lui Lipan.

O **altă scenă** care atestă calitatea de păstrătoare a tradiției este chiar înmormântarea lui Nechifor Lipan. Ajutată de domnul Toma, cârciumarul din Sabasa, și de *cucoana* Maria, soția acestuia, Vitoria organizează ritualul, cu momente riguros respectate: cel mort e privegheat trei nopţi, condus spre cimitir cu preoţi, buciumaşi, bocitoare, făcându-se popasuri la răscruci, unde se împart daruri şi bani. Rămășițele bărbatului sunt puse în sicriu de brad, stropite cu vin, iar carul cu boi, împodobit cu cetină, este urmat de căruța cu pomeni și de mare alai. Cortegiul trece peste pânzele așternute din loc în loc, *după datina podurilor* din călătoria sufletului spre lumea de dincolo.

Dintre elementele de **structură, compoziție și limbaj** ale romanului, deosebit de relevante pentru construcția personajului sunt **punctul culminant** al dramei sale existențiale și **substratul mitico-simbolic** al subiectului epic.

În punctul culminant, reprezentat de scena praznicului, Vitoria își dovedește puterea intuiţiei și perspicacitatea. Deși neștiutoare de carte, eroina răzbate intuitiv prin întunericul necunoscutului, aflând adevărul despre sfârșitul bărbatului ei. Intuiția este susținută de instrumentele rațiunii și este uimitoare inteligenţa cu care le întinde capcane vinovaţilor, lansând ipoteze şi supoziţii prin care să-i incrimineze. Munteanca reconstituie atât de detaliat asasinarea lui Nechifor de către Calistrat Bogza și Ilie Cuțui, încât G.Călinescu o consideră *un Hamlet feminin, care bănuieşte cu metodă, cercetează cu disimulaţie, pune la cale reprezentaţiuni trădătoare şi, când dovada s-a făcut, dă drumul răzbunării.*

Din unghiul filoanelor mitice care stau la baza romanului, Vitoria este o sinteză de arhetipuri, iar drama ei o inițiere în lumea morții. Răscrucea existențială în care e aruncată prin dispariția soțului o determină să caute răspunsuri nu doar în lumea fizică, ci mai ales într-o realitate metafizică. Cu o mare putere de interiorizare, Vitoria se concentrează asupra imaginii lui Nechifor, încercând parcă *să pătrundă până la el*: *Dac-a intrat el pe celălalt tărâm, oi intra şi eu*. La praznic lasă impresia că a trecut într-adevăr hotarul dintre viaţă şi moarte: *Eu n-am fost de faţă, dar ştiu. Mi-a spus Lipan, cât am stat cu dânsul, atâtea nopţi, în râpă*.

Eroina se pregătește pentru acest drum iniţiaticprin purificare spirituală: ţine post negru douăsprezece vineri, se retrage într-o muţenie desăvârşită, așteptând „poruncile divine” care o vor călăuzi. Unele semne vin din mijlocul realului, ca eresuri (*– Nu vine, zise iarăşi, aprig, Vitoria. Cucoşul dă semn de plecare.*), altele dintr-un univers ocult. Aşa este visul care-i întăreşte presimţirea că Lipan e mort: *Se făcea că vede pe Nechifor Lipan călare, cu spatele întors către ea, trecând spre asfinţit o revărsare de ape.* Între munteancă şi bărbatul ei mort există, așadar, o legătură misterioasă, iraţională.

În consecinţă, toate elementele mari sau mărunte care compun lumea sunt receptate de Vitoria ca „semne”. Ea face, altfel spus, o lectură semiotică a realităţii, spre a putea „trece” *dincolo*. În călătoria ei urmează, simbolic, un **traseu labirintic**, cu drumuri şerpuite, intersectate, cu întoarceri şi reluări, iar labirintul este casa securii duble (reprezentată în roman de baltag) şi casa Minotaurului, a monstrului care trebuie ucis. Ajunsă în centrul labirintului, adică în zona muntelui Stânişoara, Vitoria descoperă, într-adevăr, pe asasinul monstruos, cu chip însemnat, al soţului ei, pe Calistrat Bogza.

Ca reunire de arhetipuri, munteanca este o transpunere a „măicuţei bătrâne” din *Mioriţa* și a lui Isis din mitul osirian. Perpessicius o aseamănă cu Antigona din tragedia omonimă a lui Sofocle, fiindcă asumă toate riscurile şi învinge toate obstacolele pentru a împlini ritualul înmormântării, aşa cum cere cultul morţilor.

În concluzie, prin toate însuşirile şi acţiunile, personajul îşi confirmă **numele, Vitoria**, formă popular-arhaică a latinescului *Victoria*, însemnând „cea care învinge”. Eroina creată de Mihail Sadoveanu, personalitate puternică şi suverană ca şi bărbatul ei, îşi depăşeşte astfel drama existenţială printr-un triumf moral. Ea rămâne unul dintre cele mai puternice personaje feminine din creaţia sadoveniană şi din întreaga literatură română.