Concepte operaţionale - genul epic

Domeniul care studiază textul epic din unghi teoretic aprofundat se numeşte **naratologie**.

## Concepte de uz general

## Temă literară – un aspect general din realitate (din viaţa obiectivă) prezentat de autor în mod subiectiv în opera literară. Exemple de teme: *istoria, viaţa socială, dragostea, copilăria, familia, războiul, cunoaşterea, timpul, relaţia omului cu divinitatea, condiţia geniului în lume, destinul, moartea, raportul microcosmos – macrocosmos* etc.

**Motiv literar** – o particularizare a temei, o modalitate de exprimare a ei în operă. Trăsătura majoră a motivului literar este faptul că se repetă (fie în aceeaşi operă, fie în opere diferite ale aceluiaşi scriitor sau ale unor autori diferiţi). Motivul literar poate fi reprezentat de o idee majoră, de o convingere (*Fortuna labilis* – convingerea că norocul omului e schimbător; *palingenezia* – înţelegerea istoriei umane ca repetare ciclică a aceloraşi fenomene) de o situaţie (*complotul, bătălia, trădarea, lupta pentru putere, probele* prin care trece personajul de basm, *cuplul de îndrăgostiţi, despărţirea, triunghiul conjugal* etc.), de o fiinţă (*haiducul, voievodul, iubita* etc.) de un obiect (*bagheta fermecată* din basme, *talismanul, scrisoarea* etc.), de un fenomen, un anotimp, un număr, o culoare etc.

**Laitmotiv** – un motiv literar care se repetă în aceeaşi operă pentru a sublinia anumite sensuri, pentru a impune anumite semnificaţii (de exemplu, laitmotivul tramvaiului în *La ţigănci* de Mircea Eliade sugerează contrastul dintre temporalitatea din spaţiul profan şi non-temporalitatea din spaţiul sacru).

# **Instanţele textului narativ**

**Autorul** – este o instanţă pe de o parte exterioară operei (ca autor concret), pe de altă parte integrată ei (ca autor abstract):

* + **Autorul concret** – scriitorul ca persoană situată în lumea reală.
  + **Autorul abstract** – proiecţia literară a autorului concret, conştiinţa care imaginează universul ficţional, eul auctorial profund. Atunci când se afirmă nemijlocit în operă (ca în romanul *Patul lui Procust* de Camil Petrescu ) este un **autor implicat**.

## Naratorul (Eul narant, povestitorul) – este vocea care povesteşte conţinuturile epice (acţiuni, stări, situaţii). Ea poate fi o instanţă anonimă, care nu participă la acţiune (narator auctorial, narator heterodiegetic, narator extradiegetic) sau un personaj (narator-personaj, narator actorial, narator homodiegetic, narator intradiegetic). Când naratorul intradiegetic povesteşte despre sine, el are calitatea de narator autodiegetic.

**Cititorul** – instanţa căreia îi este adresată opera. Ca şi autorul, el trebuie înţeles ca:

* + **Cititor concret** – lectorul ca individ real, care citeşte opera.
  + **Cititor abstract** – cititorul ideal, destinatarul presupus de autorul operei, capabil de o lectură activă care să conducă la înţelegerea ei totală. Atunci când cititorul abstract est desemnat în text, el devine **naratar**: *M-ai uitat, iubit cetitor? Sunt eu, naratorul. E drept că nu mi-am mai scos căpşorul gingaş la vedere, dar asta pentru că am avut cu totul altă treabă…* (Mircea Cărtărescu, *REM*);

*Trebuie să ştiţi dumneavoastră că hanul acesta al Ancuţei nu era han, era cetate.* (M. Sadoveanu, *Hanu Ancuţei* )

**Personajul (actorul, actantul, eul narat)** – instanţa imaginară care participă la acţiunile sau situaţiile povestite.

## Clasificarea personajelor

* + Personaje **statice** – care rămân neschimbate de-a lungul subiectului; personaje **dinamice** – cele care se transformă din punct de vedere moral, psihologic şi comportamental.
  + În funcţie de rolul pe care îl au în acţiune, personajele pot fi: **principale** (protagonişti) – au rolul central în subiect; **secundare –** au pondere mai mică; **episodice** – apar într-o singură împrejurare din subiect şi/ sau sunt prezenţe marginale**.**
  + În funcţie de gradul de complexitate, există personaje **rotunde** (**complexe**) – care au multe însuşiri, eventual contradictorii şi se transformă – şi personaje **plate**.

1. **Componentele fundamentale ale operei epice**

## Discursul narativ – totalitatea enunţurilor emise de narator şi de personaje (în dialoguri şi monologuri).

**Diegeza (universul ficţional, ficţiunea, lumea narată**) – universul imaginar narat în operă, alcătuit din locuri (spaţiu), momente şi durate (timp), situaţii, acţiuni, personaje.

**Cronotopul (**ansamblul **timp-spaţiu)** – totalitatea formelor pe care categoriile de spaţiu şi timp le capătă în ficţiune.

În legătură cu relaţiile temporale din textele epice mai avem în vedere şi următoarele concepte:

* **Anacroniile** – perturbarea ordinii temporale în nararea întâmplărilor. Ea se manifestă ca **retrospecţie**/ **analepsă** (nararea unor fapte petrecute anterior faţă de timpul diegetic în curs) şi **prospecţiune/ prolepsă** (povestirea anticipată a unor fapte/ situaţii pe care personajele încă nu le-au trăit).
* **Elipsa** **narativă** – omiterea din povestire a unui interval din existenţa personajelor.
* **Pauza** **narativă**– oprirea povestirii întâmplărilor prin introducerea unei descrieri, a analizei psihologice, a reflecţiilor naratorului etc.
* **Rezumatul** narativ – povestirea comprimată, într-un fragment scurt, a faptelor petrecute într-un interval mare de timp. Este un mijloc de accelerare a naraţiunii.
* **Scena** – o situaţie prezentată detaliat, centrată pe dialogul dintre personaje. Scenele încetinesc naraţiunea.

## Subiectul epic (narativ) – ansamblul acţiunilor dispuse în succesiune logică şi cronologică.

Dezvoltarea subiectului presupune, în orice operă epică şi dramatică, apariţia, amplificarea şi rezolvarea unor tensiuni (între personaje sau în conştiinţa unui personaj). Ele (tensiunile) sunt etapizate în **momentele subiectului:**

* **expoziţiunea** (numită şi **expoziţie** sau **situaţie iniţială**): primul moment al subiectului, în care sunt prezentate **circumstanţele** (timpul şi locul desfăşurării acţiunii) şi **constituenţii** (personajele de prim-plan);
* **intriga** (numită şi **nod epic**) cuprinde apariţia de tensiuni şi de situaţii care vor declanşa conflictul;
* **conflictul**: momentul de confruntare (opoziţie) explicită între două sau mai multe personaje, atitudini, concepţii sau sentimente. Conflictul poate fi, în funcţie de natura termenilor care se confruntă: **exterior** (între două personaje, între individ şi societate, individ şi destin) sau **interior** (între diverse stări, sentimente, porniri, convingeri, atitudini contradictorii ale aceluiaşi personaj);
* **desfăşurarea acţiunii** – succesiunea acţiunilor prin care conflictul sporeşte şi se diversifică;
* **punctul culminant** – momentul de maximă intensitate a tensiunii conflictuale;
* **deznodământul** – momentul final din desfăşurarea subiectului, care de obicei aduce rezolvarea tensiunilor şi fixează soarta personajelor.

## Secvenţa narativă – interval din desfăşurarea subiectului cuprins între o situaţie iniţială provizorie şi o situaţie finală provizorie. De exemplu, în nuvela *Alexandru Lăpuşneanul* de Costache Negruzzi, capitolul al treilea constituie o secvenţă narativă deoarece se desfăşoară între aparenta încercare a domnitorului de a face pace cu boierii (situaţia iniţială) şi uciderea acestora (situaţia finală).

## Relaţionarea secvenţelor narative într-o operă poate fi:

* prin **înlănţuire (adiţiune)** (secvenţele se succed în ordinea producerii acţiunilor; există un singur plan narativ). Ex: *Alexandru Lăpuşneanul* de Costache Negruzzi.
* prin **alternanţă (împletire)** (sunt prezentate alternativ două planuri narative, fiecare creat în jurul unui conflict propriu; întâmplările din cele două planuri se desfăşoară simultan, iar naratorul le povesteşte pe rând, „împletirea” fiind făcută, de obicei, prin formulări ca *în acest timp, în acelaşi timp, tot atunci, pe când...*). Ex: *Ion* de Liviu Rebreanu, în care sunt narate alternativ secvenţe din viaţa lui Ion şi a altor ţărani şi secvenţe din viaţa micii intelectualităţi rurale, avându-i în centru pe membrii familiei Herdelea.
* prin **intercalare (înglobare)** (întâmplările cuprinse într-o secvenţă sunt povestite până la un punct, fiind apoi lăsate în suspensie, naratorul introducând o altă secvenţă şi revenind apoi la cea dintâi pentru a o încheia). Ex: analepsa din *Moromeţii* de Marin Preda, prin care se evocă trecutul complicat al familiei, în cadrul secvenţei care tocmai înfăţişa frământările lui Ilie Moromete din noaptea de sâmbătă spre duminică.
* prin **combinarea tipurilor** de mai sus; ex: *Patul lui Procust* de Camil Petrescu

**Episodul** – interval din construcţia subiectului care corespunde unei singure situaţii. Episodul este o unitate epică mai mică decât secvenţa şi intră în alcătuirea acesteia. Secvenţa exemplificată mai sus (din *Alexandru Lăpuşneanul*)cuprinde episoadele: slujba de la Mitropolie, ospăţul domnesc, măcelărirea boierilor, scena dialogului dintre Lăpuşneanu şi Moţoc, linşarea acestuia din urmă de către mulţime.

**Incipitul** – fragmentul de început al operei în care se produce trecerea de la lumea reală la cea ficţională. Mărimea incipitului e variabilă: de la o propoziţie sau o frază (formula de început din basme) până la un întreg capitol (în unele romane). Incipitul este esenţial pentru surprinderea viziunii artistice, a trăsăturilor stilistice dominante, a gradului de originalitate etc., având uneori rol anticipativ pentru întreaga operă.

**Desinitul (finalul)** – fragment de încheiere a operei în care se produce trecerea de la lumea ficţională la cea reală. În funcţie de tipul desinitului (finalului), operele epice sunt cu final închis (toate conflictele au fost rezolvate şi situaţia finală a personajelor a fost prezentată de către narator) sau cu final deschis (tensiunile conflictului nu au fost epuizate, condiţia finală a personajelor e neclară sau problematică, au rămas întrebări esenţiale fără răspuns). Uneori, desinitul e reprezentat de un **epilog** (ex: *Enigma Otiliei* de G.Călinescu) sau reia tema (temele) şi motivele literare din incipit, dând operei simetrie compoziţională şi o structură circulară (ex: *Ion, Pădurea spânzuraţilor* de Liviu Rebreanu).

**Compoziţia** – modalitatea de organizare a discursului epic (în părţi, capitole, subcapitole, prolog, epilog, note de subsol etc.). Două elemente care apar uneori în opere sunt:

* **Prologul** – un fragment de început care precede şi pregăteşte subiectul propriu-zis (de ex., dialogul dintre Ghiţă şi soacra sa din deschiderea nuvelei *Moara cu noroc* de Ioan Slavici).
* **Epilogul** – un fragment din finalul operei, care aduce informaţii de după încheierea subiectului propriu-zis (de ex., ultimul capitol din aceeaşi nuvelă).

**Structura operei** – modalitatea de organizare a diegezei (a acţiunilor, situaţiilor, personajelor, conflictelor, a relaţiilor temporale şi spaţiale): pe unul sau mai multe planuri, prin secvenţe înlănţuite sau intercalate, cronologic sau prin anacronii etc.

1. **Perspectiva narativă**

**Perspectiva narativă** este unghiul din care este narat universul ficţional (situarea naratorului faţă de lumea pe care o povesteşte şi gradul de cuprindere a acesteia)

Există trei concepte folosite în limbajul teoriei şi al criticii literare pentru a descrie acest aspect: **focalizare** (Gérard Genette), **viziune** (Tzvetan Todorov) şi **punct de vedere** (Jaap Lintvelt).

După clasificarea lui Jaap Lintvelt, sunt posibile următoarele tipuri şi subtipuri de naraţiuni:

**Naraţiunea heterodiegetică** – naratorul e situat în afara diegezei, nu are calitatea de personaj şi povesteşte la persoana a III-a. Acest tip de naraţiune se poate realiza în trei variante, în funcţie de gradul de cuprindere a universului exterior (al acţiunilor) /interior (al gândurilor şi sentimentelor personajelor):

* Heterodiegeza auctorială – naratorul este omniscient şi omniprezent. El realizează **extrospecţii** (nararea universului exterior) şi **introspecţii** (nararea universului interior) nelimitate (de exemplu, în *Ion* de Liviu Rebreanu).
* Heterodiegeza actorială – naratorul solidarizează cu ceea ce poate vedea şi simţi un anumit personaj şi povesteşte doar atât cât percepe/ vede/ simte/ gândeşte etc. acesta. Extrospecţia şi introspecţia sunt astfel limitate (de exemplu, în romanul *Baltagul* de M. Sadoveanu, naratorul prezintă adesea întâmplările din perspectiva Vitoriei Lipan).
* Heterodiegeza neutră – naratorul pare o cameră de luat vederi care nu poate pătrunde peste tot şi nu înregistrează gândurile/ sentimentele personajelor. Extrospecţia este limitată, iar introspecţia imposibilă.

**Naraţiunea homodiegetică** – naratorul e intradiegetic (personaj) şi povesteşte la persoana I. Extrospecţia şi introspecţia sunt limitate la universul cunoaşterii/ gândirii / simţirii acestuia.

Tipuri:

* Homodiegeză auctorială – între calitatea de narator şi aceea de personaj ale celui care povesteşte nu există o identificare perfectă. *Eul narant* (naratorul) se detaşează, din varii motive, de *eul narat* (personajul) (de ex., în *Amintiri din copilărie* de Ion Creangă, între naratorul adult şi personajul copil nu există o echivalenţă perfectă).
* Homodiegeză actorială – între *eul narant* şi *eul narat* identificarea e perfectă (de ex., în *Romanul adolescentului miop* de Mircea Eliade).

Dacă folosim conceptele de **focalizare** (Génette) şi **viziune** (Todorov), atunci:

* **Naraţiunii heterodiegetice auctoriale** îi corespund **perspectiva nefocalizată** şi **viziunea „par derriere”** (***din spate, dindărăt***);
* **Naraţiunii heterodiegetice actoriale** şi **naraţiunii homodiegetice** în totalitate le corespund **perspectiva focalizată intern** şi **viziunea „avec”** (***cu*** personajul );
* **Naraţiunii heterodiegetice neutre** îi corespund **perspectiva focalizată extern** (şi **viziunea** „**du dehors”** (***dinafară***).

**Argumente pentru apartenenţa unui text dat la genul epic:**

1. Identificăm *instanţele* caracteristice genului epic: *naratorul* şi *personajul*.
2. Modul de expunere caracteristic este *naraţiunea* (povestirea), împletită, eventual, cu dialogul şi descrierea.
3. Se povestesc *acţiuni* care alcătuiesc *subiectul* narativ. Acesta este organizat în unităţi specifice, numite *momentele subiectului*: expoziţiunea, intriga/ conflictul, desfăşurarea acţiunii, punctul culminant şi deznodământul.
4. Eul creator *se obiectivează*. Spre deosebire de genul liric, dar într-un mod asemănător cu genul dramatic, în epic instanţa creatoare a operei nu se afirmă în mod direct, nemijlocit, ci prin intermediul temei, al motivelor literare, al acţiunilor, al personajelor etc. alese/ imaginate.
5. Discursul epic se realizează cel mai frecvent ca *proză*.
6. În timp ce genul liric este *unilingvistic* (enunţat de o singură „voce”), discursul epic este *plurilingvistic* (enunţat de mai multe „voci”, reprezentate de narator şi de personaje).