**Harap-Alb din *Povestea lui Harap-Alb* de Ion Creangă**

Personajele din basmul popular și cult sunt **arhetipuri.** Ele reprezintă personificarea unor principii, aspiraţii sau modele de conduită şi decurg din *viziunea maniheistă* potrivit căreia în lume se duce o luptă continuă între Bine şi Rău. În consecinţă, personajul principal este exponentul Binelui împotriva manifestărilor distructive ori corupătoare ale Răului. În funcţie de rolul pe care îl are în acţiune, personajul de basm poate fi: **erou** (**protagonist**), **opozant** (**antagonist, răufăcător**), **adjuvant** şi **donator**.

Un exemplu elocvent pentru particularităţile de construcţie a personajului de basm cult este Harap-Alb, **eroul**  din *Povestea lui Harap-Alb* de Ion Creangă. Textul a fost publicat în revista „Convorbiri literare” a societăţii culturale „Junimea”, în anul 1877.

Sursa de inspirație în realizarea personajului este folclorul românesc şi străin; un erou asemănător apare în 16 povești din cultura noastră populară, în basmul polonez *Prinţul Slugobil*, în basme ruseşti, cehe, greceştişi bulgare, în *mitul lui Psihe,* în poemul epic german *Cântecul Nibelungilor* sau înepopeea indiană *Ramayana*. Vasile Lovinescu (vol. *Creangă şi creanga de aur*) afirmă că izvorul cel mai îndepărtat se află într-un sistem unic de credinţe şi practici religioase din „tradiţia primordială”.

Personaj principal, eponim, dinamic, Harap-Alb este fiul cel mic al Craiului și nepotul Împăratului Verde. În valoare simbolică, el este exponentul Binelui, *eroul civilizator*, un ***Renovator Mundi*** (Vasile Lovinescu). Acesta parcurge un drum de perfecţionare şi purificare spirituală (o călătorie inițiatică), evoluând de la condiţia de om la aceea de reprezentant al sacrului pe pământ.

**Numele** pe care îl primește de la Spân la începutul inițierii este emblematic. Fiul de crai devine „harap”, adică sluga, sclavul Spânului, cum erau sclavi „harapii” domnitorilor şi ai marilor boieri. Numele e forma populară a cuvântului „arab” şi, deşi arabii nu sunt negri, sensul popular e totuşi acela de ‚negru’. Numele complet este un oximoron, fiindcă reuneşte două roluri opuse: de slugă (harap) şi de nobil (alb). Numele sugerează şi prefacerea operată asupra lumii, de la starea de degradare (negru) la lumină şi puritate (alb). „Harap” poate fi pus în legătură şi cu **„sarab”,** cuvânt traco-dacic căruia Hasdeu şi Odobescu îi atribuiau sensul de „conducător spiritual, sacerdot”.

Dintre elementele constitutive ale basmului, relevante pentru evoluția personajului sunt **incipitul, motivele epice, conflictul și mijloacele de caracterizare**.

**Incipitul** cuprinde informații carejustifică aventura eroului. El ne poartă în **timpul mitic** al începuturilor (*in illo tempore*) prin formula introductivă „*Amu cică era odată într-o ţară un craiu...*.”. Se prezintă o **lume primitivă** căzută în haos, cu „*războaie grozave*”, drumuri încurcate şi primejdii. Vasile Lovinescu vede în acest „haos” consecinţa rupturii dintre casta războinicilor(puterea activă), reprezentată de crai, şi casta înțelepților (puterea contemplativă), simbolizată de Împăratul Verde. Având trei fete, dar niciun băiat care să-i moştenească tronul, Împăratul îşi roagă fratele să-i trimită pe „*cel mai vrednic”* dintre nepoţi ca succesor. În acest context **este introdus în scenă** personajul principal, mezinul craiului.

Evoluția lui ulterioară este punctată de numeroase **motive basmice**, de **simboluri** ezoterice și de apariția **adjuvanților**. Transformarea lui se produce printr-o **călătorie inițiatică**.

La plecarea din regat mezinul primeşte de la tată emblema castei sale (pielea de urs) şi sfatul de a se „*feri de omul roş, dar mai ales de cel spân*” (**motivul interdicției**). Ca orice interdicţie, sfatul va fi curând încălcat, fiindcă numai trecând prin situaţii-limită eroul îşi va desăvârşi calităţile. Acțiunile ulterioare ale erouluisunt dispuse în cele **trei etape inițiatice**: „Nigredo”, „Albedo”, „Rubedo”. Etapa „Nigredo” se încheie cu căderea în robia Spânului și pierderea vechii identităţi, „Albedo” cuprinde isprăvile de la curtea lui Verde-Împărat, iar etapa „Rubedo” se consumă prin expediția din Împărăția Roșie. Intrat în *Albedo*, H-A trebuie să recupereze mai întâi „elixirul vieţii”, seva Împărăţiei Verzi („salăţile”), apoiPiatra Filosofală,simbolul cunoașterii absolute (diamantul frontal al cerbului). În „Rubedo”, pentru aducerea fetei Împăratului Roş, apar substituenţi ai Sfintei Duminici, cu rol de adjuvanți ai eroului: furnicile (simbol al principiului cantitativ), albinele (principiul calitativ) și uriaşii (Gerilă, Flămânzilă, Setilă, Ochilă, întrupări ale elementelor fundamentale Foc, Pământ, Apă, Aer, cărora li se adaugă Păsări-Lăți-Lungilă, ca un *Axis Mundi* care unește profanul material cu sacrul spiritual). Toţi aceşti adjuvanţi indică faptul că, la coborârea în Infern, eroul este învestit cu calitatea de stăpân peste principiile care guvernează lumea pământeană, iar dovada o face în contextul celor cinci probe din Împărăţia Roşie. Ieşirea din Infern va fi posibilă, însă, numai dacă eroul îşi demonstrează complet calitatea virtuală de stăpân al Lumii, prinaducerea smicelelor din **Pomul Vieţii**, a **apei vii şi a apei moarte** pretinse de fată, adică a elementelor originare.

Încheierea etapei „Rubedo” este marcată de **motivul morții și reînvierii**. Prinţul a jurat să nu-şi dezvăluie identitatea până la această transfigurare (*„până cînd îi muri şi iar îi învia*”) şi îşi respectă cuvântul. Decapitat de Spân și readus la viață de fata „farmazoană”, eroul atinge desăvârșirea. Venit în lume prin naşterea omenească, „murise” pentru prima oară odată cu intrarea în puţul din pădure, renăscând cu o nouă identitate (de Harap-Alb). **Finalul** basmului cuprinde a doua moarte şi a treia naştere. De această dată se situează deasupra numelui, este iniţiatul desăvârşit. Opozantul său, Spânul, emanaţie negativă a diavolului în Lume, se face „*praf și pulbere*”. Misiunea reformatoare a lui H-A este astfel împlinită total, încât se poate realiza **nunta împărătească,** **hierogamia** de reîntemeiere a Lumii, la care participă toată firea.

Trăsăturile morale și psihologice ale personajului sunt indicate prin caracterizare directă, dar mai ales reies din caracterizarea indirectă (nume, atitudini și fapte). La început, mezinul este **ezitant, credul, neexperimentat, neiniţiat** (*„boboc în feliul său la trebi de aieste”*). Pe de altă parte, când craiului „*parcă nu i-a prea venit la socoteală”* că fiul îi cere calul, armele şi hainele de când fusese el mire, mezinul nu renunţă şi-şi dovedeşte **perseverenţa**, **tenacitatea**, reuşind să le obţină. Apoi, **răbdător**, îngrijește obiectele ruginite şi ponosite. În schimb, când o „*răpciugă de cal*” muşcă din jăratic, e **dezamăgit şi se înfurie**. După ce calul îşi arată puterile miraculoase, un **ataşament fratern** se naşte între ei, mezinul vorbindu-i **cu gingăşie** („*dragul meu tovarăş”, „căluţul meu*”). Dovedeşte **curaj** în înfruntarea craiului travestit în urs. De-a lungul călătoriei inițiatice, **trăsătura principală a eroului** este **credinţa nestrămutată în triumful Binelui**, în împlinirea misiunii pe care şi-a asumat-o, indiferent de obstacole.Ea este evidențiată de numeroase episoade și scene, dintre care deosebit de semnificative sunt întâlnirea cu Sfânta Duminică și căderea în robia Spânului.

În episodul întâlnirii cu Sfinta Duminică, epifanie a sacrului personificată la început într-o bătrână cerşetoare, mezinul trebuie să-și dovedească bunătatea ca principală condiție a elecțiunii**.** Dăruită cu *un ban*, Sfânta îi dezvăluie prințului destinul printr-o frază oraculară: *Fecior de crai , vede-te-aş împărat!*; *Puţin mai este şi ai să ajungi împărat, care n-a mai stat altul pe faţa pământului, aşa de iubit, slăvit şi puternic.* Ea îi indică **talismanele,** învăţându-l să ceară de la tată *calul , armele şi hainele* *cu care a fost el mire*, căci înnoirea lumii se va face prin **hierogamie** (nuntire sacră), şi să le trezească virtuţile magice. Calul năzdrăvan, ignivor (mâncător de jăratic), regenerat (**motivul metamorfozei)**, este tot un dar de învestire cu calitatea de exponent al Binelui și va deveni cel mai important adjuvant al mezinului. Aflat sub protecţia luminoasă a Sfintei și a calului, mezinul se anunţă a fi un **erou solar**.

Celălalt episod deschide **conflictul** cu Răul, prin confruntarea cu cea mai importantă epifanie a lui care este Spânul. **Codrul-labirint** în care se întâlnesc cei doi este un spațiu inițiatic: eroul trebuie să aleagă dintre mai multe drumuri pe cel predestinat, fiind însă constrâns de situaţia dificilă în care se află să recurgă la ajutorul perfid al Spânului. În mijlocul pădurii se află o **fântâna** stranie, fără roată, fără ciutură, ca un culoar către Infern, în care Spânul îl ademeneşte, pentru a-l face robul lui și a-i răpi identitatea (**motivul pretențiilor neîntemeiate**). Tensiunea e sporită şi de lipsa oricărei reacţii a calului năzdrăvan. Explicaţia o dă, mai târziu, chiar el: *Şi unii ca aceştia sunt trebuitori pe lume câte odată, pentru că îi fac pe oameni să prindă la minte.*

Un aspect sugestiv din construcţia personajului este **situarea lui în limitele omenescului**. Spre deosebire de arhetipul popular (Făt-Frumos), eroul nu are puteri supranaturale, miraculosul fiind rezervat numeroşilor săi adjuvanţi. El se comportă, vorbeşte şi reacţionează emoţional într-o manieră credibilă, având o anumită complexitate interioară. Comentariile naratorului îl umanizează psihic şi moral. Un rol important îl are, în acest sens, surprinderea detaliilor: Harap-Alb plânge când e dojenit de părintele său, se dovedeşte impulsiv, nechibzuit în alte împrejurări, sau ezitant, disperat, naiv, e „*slab de înger*” şi „*mai fricos decât o femeie*” când se duce în pădurea cerbului, „*se olicăieşte*” de „*belelele în care îl vâră Spânul*”, se bate cu mâna peste gură uluit de „*smintitul de Ochilă*”, are simţul umorului, petrecând pe sama tovarăşilor de drum şi a poznelor făcute de aceştia etc.

În concluzie, eroul este emblematic pentru viziunea **realist-fabuloasă** a lui Ion Creangă, după cum o califica G. Călinescu, sau pentru **domesticirea miraculosului şi nuvelizarea basmului** (Nicolae Ciobanu). Prin detaliile realiste, de atmosferă, comportament şi mentalitate, personajul principal devine veridic, trece în planul existenţei rurale, se autohtonizează.