**Particularităţile de construcţie personajului**

**Zaharia Trahanache din *O scrisoare pierdută* de I.L. Caragiale**

**Personajul de comedie** este construit în conformitate cu particularitățile speciei. El este implicat într-un conflict superficial şi are un anume schematism care exclude profunzimea psihologică. Prin trăsăturile sale, devine sursa comicului de caracter şi serveşte intenţiei auctoriale de a satiriza defectele umane.

Personajul de comedie este caracterizat direct, prin intermediul didascaliilor, prin portretul făcut de alte personaje şi prin autocaracterizare, dar mai ales indirect, prin nume, limbaj, gesturi, atitudini, mimică, ton, acţiuni, mediu şi relaţiile cu celelalte personaje. El se constituie, așadar, prin interferența elementelor verbale, nonverbale și paraverbale din comunicarea dramatică.

Un exemplu elocvent este **Zaharia Trahanache** din comedia lui I.L. Caragiale *O scrisoare pierdută.* Personaj **principal și static**, Zaharia Trahanache este realizat în manieră realistă, dar cu mijloacele comicului de moravuri, de situaţie, de caracter și de limbaj. Importanţa lui în piesă e demonstrată atât de frecvenţa apariţiilor scenice, cât şi de rolul pe care îl are în evoluţia conflictului.

**Statutul** lui este schiţat încă din lista de personaje, listă alcătuită conform ierarhiei de putere şi distribuţiei în tabere adverse. Trahanache e al treilea, după prefectul Ştefan Tipătescu (reprezentantul guvernului în teritoriu) şi Agamemnon Dandanache („trimisul” Centrului spre a fi reprezentantul în Parlament al anonimului „judeţ de munte”). Lider local al partidului de guvernământ, prezident al multor „comitete şi comiţii”, cu un rol politic important, „venerabilul” Zaharia Trahanache se va dovedi a fi adevărata autoritate a urbei. Titlurile pe care le deţine, aşa de numeroase încât nici el nu le mai ţine minte, oglindesc o lume cu organisme şi instituţii artificiale, o lume a „formelor fără fond”.

Din subiectul piesei aflăm că are un fiu dintr-o primă căsătorie şi că e însurat pentru a doua oară, de opt ani, cu Zoe, cam tot de atunci durând şi prietenia cu Fănică (*De opt ani trăim împreună ca fraţii)*. Rămânerea prefectului în provincie i se datorează, dar mai ales i se datorează Joiţicăi ce *a stăruit mai mult* ca Fănică să nu plece director la Bucureşti.

**Numele personajului** trimite, aşa cum o arată Garabet Ibrăileanu în studiul *Numele proprii în opera comică a lui I.L.Caragiale,* la „zaharisit”, adică bătrân, de modă veche, şi „trahana” (cocă moale), aluzie la adaptabilitatea personajului şi la încetineala lui molatică. Prin sufixul onomastic *-ache*, de origine greacă, se sugerează apartenenţa lui la generaţia veche de politicieni, derivată din clasa fanariotă (ca şi Farfuridi ori Dandanache). Tipătescu şi Zoe îl numesc *nenea* sau *neica Zaharia*, semn al diferenţei mari de vârstă, iar Pristanda îi spune *conul Zaharia*, cu un amestec de supuşenie şi familiaritate. Pentru toţi, numele lui face corp comun cu adjectivul *venerabil* (*venerabilul d. Zaharia Trahanache*), ceea ce ar indica autoritatea lui temută în urbe şi bătrâneţea care se pretinde omagiată. Printr-un contrast rizibil, fiul de la facultate îl numeşte *tatiţo*.

Ca **tip şi caracter**, Zaharia Trahanache vine din repertoriul comediei clasice, fiind **bătrânul ridicol, soţul încornorat, păcălitul** care trăieşte în armonie cu păcălitorul. Caragiale a modelat original aceste prototipuri, făcând din personajul său un actant mai complex decât eroul de comedie obișnuit.

Personalitatea lui Trahanache se dezvăluie, în esență, pe **două coordonate, politică şi familială,** care se completează şi se susţin reciproc. El este un *homo politicus* perfect adaptat societăţii sale și, chiar dacă pare un naiv în relaţiile familiale, există în piesă destule probe că le manipulează cu dibăcie.

Încă înainte de apariţia propriu-zisă în scenă, Trahanache este amintit în controversa dintre Tipătescu şi Pristanda privitoare la *afacerea cu steagurile*: *Nu m-am plimbat eu la luminaţie în trăsură cu Zoe şi cu nenea Zaharia în tot oraşul?*. Această replică îl aşază anticipativ în **schema triunghiului conjugal**, ca şi precizarea ulterioară a lui Fănică despre tabieturile matinale care-l includ: *Ei nu dejunează fără mine şi nenea Zaharia nu iese înainte de dejun.*

**Intrarea în scenă** se produce în actul I, scena 3. Este unul dintre cele mai relevante momente pentru caracterizarea eroului. Venerabilul e *mişcat* (tulburat), ceea ce i se întâmplă foarte rar, şi are un aer de apărător al conştiinţei morale în faţa mizeriilor lumii: *A! Ce coruptă soţietate!...Nu mai e moral, nu mai sunt prinţipuri, nu mai e nimic; enteresul şi iar enteresul!.* Ieşirea lui *înainte de dejun* este un semn că ceva grav s-a întâmplat şi, într-adevăr, rămas singur cu Tipătescu, Trahanache adoptă un ton confidenţial (*Nu trebuie să ştie Joiţica.*) şi-i relatează amicului Fănică întâlnirea cu Caţavencu şi şantajul montat de acesta. Prin Zaharia Trahanache cititorul/ spectatorul este astfel informat asupra termenilor **conflictului.** În contextul disputelor dintre taberele politice pentru desemnarea unui candidat la deputăție, Nae Cațavencu își șantajează adversarii cu scrisorica de amor trimisă de prefect Zoei, soția venerabilului.

Trahanache, soţul înşelat şi amicul trădat, se confruntă, așadar, cu amantul soţiei sale şi cu prietenul trădător, iar subtilitatea jocului pe care-l face se desprinde din lectura atentă a *didascaliilor*. Calmul desăvârşit cu care îi relatează lui Fănică scena întâlnirii cu Nae Caţavencu e într-un contrast strident cu starea de iritare iniţială. Pe măsură ce povesteşte, Trahanache devine un observator detaşat, lucid, al reacţiilor de furie crescândă ale prefectului. Tipătescu *fierbe*,e *turburat rău*, se plimbă *înfuriat* până când ajung*e* *turbat*, în vreme ce Trahanache vorbeşte *răspicat şi râzând, priveşte lung pe Tipătescu, care e în culmea agitaţiei,* e *placid, cu candoare, cu fineţă.* Venerabilul nu e preocupat să înregistreze argumentele lui Fănică, ci să observe capacitatea acestuia de a-şi disimula emoţia. El îşi priveşte lung interlocutorul tocmai în punctele-cheie ale scenei, o dată după ce reproduce conţinutul scrisorii, (pe care a citit-o *de zece ori poate* nu dintr-o încetineală intelectuală, ci tocmai pentru a se convinge că nu e o „plastografie”), a doua oară după ce-l asigură subtil de autenticitatea ei – *să vezi imitaţie de scrisoare! Să zici şi tu că e a ta, dar să juri, nu altceva, să juri!*. Dezamăgit de impulsivitatea lui Tipătescu, de lipsa lui de *diplomaţie*, Trahanache desprinde concluzii îngrijorătoare pentru cariera politică a lui Fănică: *E iute! n-are cumpăt. Aminteri bun băiat, deştept, cu carte, dar iute, nu face pentru un prefect*.Lui Tipătescu îi lipseşte răbdarea deliberării, adică o calitate pe care o posedă din plin onorabilul prezident. În concepţia lui Trahanache,cine se precipită, cine nu *are răbdare* cade victimă societăţii *fără moral şi fără prinţip*.

Se poate conchide că venerabilul joacă un rol (teatrul în teatru) bine compus dinainte. În prezenţa lui Tipătescu, adoptă atitudinea cea mai convenabilă pentru a menţine triunghiul conjugal. El cultivă o stare de lucruri care corespunde *enteresului* său politic. Neica Zaharia îi dă limpede de înţeles amicului Fănică faptul că nimic nu trebuie să se schimbe: *Deseară eu mă duc la întrunire, trebuie să stai cu Joiţica, i-e urât singură. După întrunire avem preferanţă…*

Onorabilul prezident întreţine adulterul propriei soţii din motive legate de calitatea lui de om politic şi public. În primul rând, poziţia sa în partid nu e chiar inatacabilă: bătrân, aflat la capătul carierei politice, Trahanache doreşte menţinerea în actuala funcţie. Dar generaţia mai tânără, cu un instinct al parvenirii sigur şi prompt manifestat (un exemplu elocvent este Caţavencu), pare să nu mai aibă *puţintică răbdare*. Venerabilul face din Tipătescu un aliat puternic pe care poate să-l controleze şi prin care poate să controleze viaţa judeţului. Pe de altă parte, diferenţa de vârstă foarte mare dintre el şi Zoe (damă voluntară, energică, temperamentală și „simțitoare”) îl face vulnerabil. În locul unei aventuri extraconjugale incontrolabile, nenea Zaharia preferă, lucid, o legătură pe care o poate supraveghea şi de care se poate folosi. Nefiind nici pe departe un încornorat atins de ramolisment, Zaharia Trahanache se dovedeşte în realitate cel mai abil, mai tenace şi mai complex psihologic dintre eroii piesei. El nu e o victimă a trădării, ci un manipulant subtil al cuplului Zoe-Tipătescu.

De altfel, tot el găsește și cea mai bună soluție pentru contracararea lui Cațavencu. Venerabilul revine în finalul actului I, anunţând că l-a prins pe *stimabilul* cu *alta mai boacănă*. Vestitorul conflictului este şi rezolvitorul lui potenţial, dovadă a puterii pe care o are în urbe printr-un control absolut, dar discret. Tip cu multă experienţă şi stăpânind perfect tertipurile jocului politic, abil manipulator şi expert la *machiaverlâcuri,* Trahanache nu se sperie de şantaj şi primul său gând este să găsească antidotul. Rapiditatea cu care intră în posesia celor două poliţe falsificate de „*plastograf*” arată că, de fapt, le avea de mai multă vreme şi le păstra ca pe o armă politică secretă. Strategia preventivă a lui Trahanache dovedeşte cât de bine știe să transforme defensiva în atac.

**Scena numărării voturilor** potenţiale, din debutul actului al II-lea, dezvăluie o altă faţă a eroului, aceea de **om** **politic** aflat în pline maşinaţiuni preelectorale. Versat, Trahanache găseşte prompt soluţii pentru a-i constrânge pe alegători să voteze cu ei şi, abil, îi face pe suspicioşii Farfuridi şi Brânzovenescu să creadă că participă la acte de putere care, în realitate, îi exclud. Ipoteza „trădării” amicului Fănică, avansată de cei doi colegi de partid e întâmpinată şi demontată cu o ripostă vehementă care-l face pe timidul Brânzovenescu să exclame admirativ: *E tare...tare de tot...Solid bărbat!*. În calitatea sa de *prezident al Comitetului electoral*, în loc să vegheze la corectitudinea alegerilor, Trahanache montează întreaga farsă electorală, măsluind voturile şi manipulându-i pe votanţi, astfel încât să-i asigure ramolitului şi ridicolului Dandanache unanimitatea.

**În actul al III-lea** calitatea de regizor al vieţii politice din urbea provincială se reflectă în rolul orchestrator de la întrunire. Aflat *la masa prezidenţială în jeţul său*, agitând clopoţelul, acordând sau suprimând dreptul la cuvânt al oratorilor, Trahanache domină adunarea. În culise, complotează cu Tipătescu şi Zoe pentru anihilarea lui Caţavencu, faţă de care se arătase, cu ipocrizie, binevoitor. Tot el îl instruiește pe Ghiță Pristanda cum să declanșeze bătaia care să pună capăt întrunirii electorale.

Intrarea în scenă alături de Dandanache, în **ultimul act**, îl face pe Trahanache să pară, prin contrast, mai lucid, mai agil, mai ancorat în realitate decât viitorul deputat. Faptul că, în ciuda ramolismentului evident şi a prostiei crase ale lui Agamiţă, acesta i se pare venerabilului *cam şiret* dovedeşte că el însuşi foloseşte travestiul senilităţii, fiind, în realitate, un tip perspicace şi atent la tot ce se întâmplă în jurul său.

Cât privește ipostaza finală a eroului, în contextul festivităților de după alegeri, Trahanache are grijă să sublinieze stabilitatea triunghiului conjugal: *Nu cunosc prefect eu! Eu n-am prefect! Eu am prietin! În sănătatea lui Fănică! Să trăiască pentru fericirea prietenilor lui!*

Esenţa comportamentului politic al lui Zaharia Trahanache se exprimă în stereotipul lui lingvistic: *Ai puţintică răbdare*!. El rezumă strategia de autoapărare şi de conservare a puterii prin tergiversare (încetinire, amânare). În spatele acestui truc se ascunde intenţia de a câştiga timp pentru a calcula atent şi eficient pasul următor. Cu această *diplomaţie,* eroul şi-a câştigat prestigiul de *cetăţean onorabil* şi de *prezident venerabil*. Menţinerea puterii este asigurată şi de obedienţa faţă de Centrul politic de la Bucureşti despre care vorbeşte în termeni aproape mistici, convingerea lui fiind că *de la partidul întreg atârnă binele ţării şi de la binele ţării atârnă binele nostru.*

Ipocrit și demagog, la fel ca toți oamenii politici din piesă, Trahanache acuză faptul că în societate guvernează numai *enteresul şi iar enteresul*, dar îşi promovează cu tenacitate propriile interese. Sub masca lui bonomă, Trahanache este un pragmatic egoist şi un ins profund imoral, doar că îşi ascunde cu mai multă subtilitate decât alţii impostura.

În planul vieţii private, personajul îşi cultivă stereotip două calităţi – de soţ grijuliu şi de amic loial – ambele de faţadă, fiindcă, asemeni tuturor eroilor comici ai lui Caragiale, nu e capabil de sentimente veritabile. Prietenia cu Tipătescu este artificială, fiind exploatată cu cinism în plan politic şi, probabil, economic: *şi mie, ca amic, mi-a făcut şi-mi face servicii*, declară el. Cu acelaşi calm cu care „prezidează” toată mascarada politică, Trahanache cultivă şi tihnita relaţie din triunghiul conjugal. Ca toate personajele de comedie create de Caragiale, el este golit de naturaleţe şi se manifestă ca o păpuşă grotescă în bâlciul deşertăciunilor politice.

Asupra personajului Caragiale a lăsat să planeze echivocul. Unii critici, ca Paul Zarifopol, consideră că Trahanache cunoaşte şi întreţine din interes adulterul Zoei; alţii (I. Constantinescu, Mircea Iorgulescu) îl situează, dimpotrivă, în seria prostocraţiei. Opera ne furnizează, totuși, suficiente dovezi că Zaharia Trahanache este un manipulator tenace al celor din jur, inclusiv al cuplului de amorezi, încât ar trebui să-i reconsiderăm statutul: din păcălit, păcălitor. Naivitatea prezidentului este o mască din spatele căreia observă liniştit ceea ce el însuşi numeşte *comèdia, marea comèdie* a imposturii, pentru a o regiza mai profitabil.

În concluzie, Zaharia Trahanache, asemeni altor eroi caragialieni, nu este doar un caracter comic. Autorul ne lasă, dimpotrivă, să percepem dimensiunea gravă, dramatică, a realităţii care se află în faldurile comicului spumos, anticipând, parcă, atitudinea lui Eugen Ionescu, marele autor de teatru absurd, pentru care comicul este *mai deznădăjduitor decât tragicul*.